Druva
Šis raksts ir par ciemu Saldus pagastā. Par citām jēdziena Druva nozīmēm skatīt nozīmju atdalīšanas lapu. Druva (agrāk Kumbri) ir ciems Saldus novada Saldus pagastā, pagasta centrs. Izvietojies Saldus ziemeļu pievārtē Dīcmaņu strauta krastos pie autoceļa P108 5 km no novada centra Saldus un 121 km no Rīgas. 1972. gadā pie bijušās Kumbru muižas (Gut Kumbern) tika sākts celt lauku paraugciematu — kolhoza «Druva» centru, kas tika celts pēc arhitektu Pētera Milzarāja un Gunāra Jansona projekta. Druvā atrodas pagasta pārvalde, Druvas vidusskola, bērnudārzs, kultūras nams, sporta komplekss, pasts, doktorāts, aptieka, pagasta muzejs.